ศิริวรรณ ปราศจากศัตรู

**ศิริวรรณ ปราศจากศัตรู**  (เกิด 21 มีนาคม พ.ศ. 2499)  เป็นนักการเมืองชาวไทย อดีตรองหัวหน้าพรรครวมไทยสร้างชาติ อดีตสมาชิกสภาผู้แทนราษฎร แบบบัญชีรายชื่อ อดีตรองหัวหน้าพรรคประชาธิปัตย์ ดูแลพื้นที่ภาคเหนือ อดีตสมาชิกสภาผู้แทนราษฎรจังหวัดแพร่

## ประวัติ
ศิริวรรณ เกิดวันที่ 21 มีนาคม พ.ศ. 2499 เป็นบุตรนายศานิตย์ หรือพ่อเลี้ยงศานิตย์ ศุภศิริ อดีตนักการเมืองจังหวัดแพร่ กับนางวัลลีย์ หรือแม่เลี้ยงวัลลีย์ ศุภศิริ ชื่อเล่นว่า **ติ๊ก** จึงมีชื่อที่ทุกคนเรียกกันจนติดปากว่า **แม่เลี้ยงติ๊ก** ด้านครอบครัวสมรสกับพลตำรวจโทไถง ปราศจากศัตรู อดีตผู้บัญชาการตำรวจภูธรภาค 2 เมื่อ พ.ศ. 2534 มีบุตร 1 คน คือปารย์ ปราศจากศัตรู () มีพี่น้อง 5 คน คือ
* ศุภวัลย์ รุธีรยุทธ (สกุลเดิม: ศุภศิริ, แม่เลี้ยงไก่) ผู้จัดการทีมสโมสรฟุตบอลแพร่ ยูไนเต็ด
* สุรพงษ์ ศุภศิริ
* ศิริวรรณ ปราศจากศัตรู
* ภาวนา โชติกเสถียร
* พงษ์สวัสดิ์ ศุภศิริ (โกปี้) ประธานสโมสรฟุตบอลแพร่ ยูไนเต็ด อดีตประธานสภาองค์การบริหารส่วนจังหวัดแพร่

สำเร็จการศึกษาจากโรงเรียนสาธิตมหาวิทยาลัยศรีนครินทรวิโรฒ ประสานมิตร ระดับปริญญาตรี สาขาเศรษฐศาสตร์บัณฑิต จากมหาวิทยาลัยหอการค้าไทย และระดับปริญญาโท สาขาการบริหารการศึกษา จากมหาวิทยาลัยนเรศวร

## การทำงาน
### ร่วมงานกับพรรคประชาธิปัตย์
ศิริวรรณ เป็นทายาทนักการเมืองของจังหวัดแพร่ ได้รับเลือกตั้งเป็นสมาชิกสภาผู้แทนราษฎรจังหวัดแพร่ ในการเลือกตั้งปี พ.ศ. 2538, 2539, 2544 ในสังกัดพรรคประชาธิปัตย์ แต่ในการเลือกตั้งเมื่อปี พ.ศ. 2548 ศิริวรรณเป็นฝ่ายแพ้ให้แก่อนุวัธ วงศ์วรรณ ลูกชายณรงค์ วงศ์วรรณ จากพรรคไทยรักไทย และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 ศิริวรรณลงสมัครรับเลือกตั้งในเขตจังหวัดแพร่ แต่ไม่ได้รับเลือกตั้งโดยแพ้ให้กับทีมผู้สมัครจากพรรคพลังประชาชน

ศิริวรรณ เป็นนักการเมืองสตรีที่มีบทบาทโดดเด่น และในการเลือกตั้ง พ.ศ. 2550 ได้รับมอบหมายให้ดูแลการเลือกตั้ง ของพรรคประชาธิปัตย์ ในโซน 1 (ภาคเหนือตอนบน 11 จังหวัด) ร่วมกับเทอดพงษ์ ไชยนันทน์ และชัยวุฒิ บรรณวัฒน์

เมื่อวันที่ 15 กรกฎาคม พ.ศ. 2551 ศิริวรรณ ได้รับเลือกให้ดำรงตำแหน่งรองเลขาธิการพรรคประชาธิปัตย์ และในปี พ.ศ. 2554 ศิริวรรณได้รับเลือกให้ดำรงตำแหน่งรองหัวหน้าพรรคประชาธิปัตย์ รับผิดชอบดูแลพื้นที่ภาคเหนือ ต่อมาได้ลาออกจากตำแหน่ง เมื่อวันที่ 1 พฤศจิกายน พ.ศ. 2556 เพื่อเข้าร่วมกิจกรรมทางการเมืองกับกลุ่มกปปส.

ต่อมาในการเลือกตั้ง พ.ศ. 2554 ได้ลงสมัครรับเลือกตั้งแบบบัญชีรายชื่อ และได้รับเลือกตั้งเป็น สส.อีกสมัย เช่นเดียวกับในปี พ.ศ. 2562

ศิริวรรณ เคยได้รับแต่งตั้งเป็นที่ปรึกษารัฐมนตรีช่วยว่าการกระทรวงสาธารณสุขของไทย (คำรณ ณ ลำพูน) เป็นเลขานุการรัฐมนตรีว่าการกระทรวงคมนาคม (สุเทพ เทือกสุบรรณ) และเป็นเลขานุการรัฐมนตรีว่าการกระทรวงสาธารณสุข (วิทยา แก้วภราดัย) ในปี พ.ศ. 2551

### ร่วมงานกับพรรครวมไทยสร้างชาติ
ในการเลือกตั้งปี พ.ศ. 2566 ศิริวรรณ พร้อมด้วยหลานชายและหลานสาวอีก 2 คน ได้เข้าสมัครเป็นสมาชิกพรรครวมไทยสร้างชาติ และได้ลงสมัครรับเลือกตั้งในระบบบัญชีรายชื่อ แต่ไม่ได้รับเลือกตั้ง ต่อมาในเดือนตุลาคมของปีเดียวกัน เธอได้เลื่อนขึ้นมาเป็นสมาชิกสภาผู้แทนราษฎรแทนสุพัฒนพงษ์ พันธ์มีเชาว์

### ร่วมงานกับพรรคภูมิใจไทย
ในการเลือกตั้งปี พ.ศ. 2569 ศิริวรรณ พร้อมด้วยหลานชายและหลานสาวอีก 2 คน ได้เข้าสมัครเป็นสมาชิกพรรคภูมิใจไทย และได้ลงสมัครรับเลือกตั้งในระบบบัญชีรายชื่อ

### การทำงาน
นอกจากนี้ศิริวรรณ ยังได้รับเลือกเป็นนายกสมาคมกีฬาแห่งจังหวัดแพร่ เมื่อปี พ.ศ. 2538 และเป็นกรรมการบริหารชมรมสมาชิกสภาสตรีไทย ปี พ.ศ. 2543

### สมาชิกสภาผู้แทนราษฎร
ศิริวรรณ ปราศจากศัตรู ได้รับเลือกตั้งเป็นสมาชิกสภาผู้แทนราษฎรมาแล้ว 6 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 จังหวัดแพร่ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 จังหวัดแพร่ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดแพร่ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรครวมไทยสร้างชาติ (เลื่อนแทน)

## เครื่องราชอิสริยาภรณ์

## อ้างอิง

## แหล่งข้อมูลอื่น
* เว็บไซต์ศูนย์ข้อมูลนักการเมือง ThaisWatch.com

หมวดหมู่:บุคคลจากอำเภอลอง
หมวดหมู่:นักการเมืองจากจังหวัดแพร่
หมวดหมู่:นักการเมืองสตรีชาวไทย
หมวดหมู่:สมาชิกสภาผู้แทนราษฎรจังหวัดแพร่
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคประชาธิปัตย์
หมวดหมู่:นักการเมืองพรรครวมไทยสร้างชาติ
หมวดหมู่:นักการเมืองที่เป็นแนวร่วมกปปส.
หมวดหมู่:บุคคลจากโรงเรียนสาธิตมหาวิทยาลัยศรีนครินทรวิโรฒ ประสานมิตร
หมวดหมู่:บุคคลจากคณะเศรษฐศาสตร์ มหาวิทยาลัยหอการค้าไทย
หมวดหมู่:บุคคลจากคณะศึกษาศาสตร์ มหาวิทยาลัยนเรศวร
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.